เชื่อมข้อมูลภาครัฐ ผ่านศูนย์แลกเปลี่ยนข้อมูลกลางด้วยระบบดิจิทัลแบบครบวงจร เพิ่มประสิทธิภาพการทำงานและการให้บริการประชาชน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สำนักงาน คปภ. ได้บูรณาการร่วมกับสำนักงานพัฒนารัฐบาลดิจิทัล (องค์การมหาชน) หรือ DGA ลงนามบันทึกข้อตกลงความร่วมมือ (MOU) ว่าด้วยการพัฒนาแนวทางการเชื่อมโยงและแลกเปลี่ยนข้อมูลดิจิทัลที่มีการจัดทำและครอบครองโดยหน่วยงานของรัฐ เพื่อร่วมกันขับเคลื่อนผ่านศูนย์แลกเปลี่ยนข้อมูลกลางที่จัดตั้งขึ้นตามกฎหมายว่าด้วยการบริหารงานและการให้บริการภาครัฐผ่านระบบดิจิทัล สนับสนุนการดำเนินการของหน่วยงานรัฐในการให้บริการประชาชนผ่านระบบดิจิทัล โดยกำหนดกรอบการดำเนินงาน 6 ด้านหลัก ประกอบด้วย ด้านที่ 1 แลกเปลี่ยนข้อมูล ความรู้ ด้านที่ 2 พัฒนาแนวทาง รูปแบบและระบบในการเชื่อมโยง ด้านที่ 3 เชื่อมโยงเพื่อแลกเปลี่ยนข้อมูลดิจิทัล ผ่านศูนย์แลกเปลี่ยนข้อมูล ด้านที่ 4 ส่งเสริมให้เกิดนวัตกรรมเพื่อประโยชน์ด้านการบริหารงานภาครัฐและการบริการประชาชน ด้านที่ 5 ให้คำปรึกษาในการบริหารจัดการข้อมูลอย่างมีมาตรฐาน และด้านที่ 6 จัดทำกรอบแนวทางการเปิดเผยข้อมูลผ่านศูนย์แลกเปลี่ยนข้อมูลกลางทั้งสองหน่วยงานจะต้องปฏิบัติให้เป็นไปตามกฎ ระเบียบที่กำหนด และจะต้องไม่นำข้อมูลจากทั้งสองฝ่ายไปใช้ในทางที่ก่อให้เกิดความเสียหาย โดยเป็นการรักษาข้อมูลไว้เป็นความลับตลอดไป การทำ MOU ระหว่างสองหน่วยงานครั้งนี้ จะเป็นก้าวแรกของการบูรณาการเพื่อสร้างสรรค์นวัตกรรมใหม่ๆ จากข้อมูลที่มีอยู่ให้เกิดประโยชน์สูงสุดและช่วยเพิ่มศักยภาพการดูแลคุ้มครองสิทธิประโยชน์ด้านประกันภัยของประชาชนให้มีประสิทธิภาพยิ่งขึ้น